|  |  |  |
| --- | --- | --- |
| |  |  | | --- | --- | | FUGLSANG MUSIKFORENING – ÅRSBERETNING 2019– 2020  Endnu en sæson med koncertaktiviteter i Fuglsang Musikforening er gennemført, dog går denne sæson over i historien som ”Corona-sæsonen”. Det begyndte ellers rigtig godt, men sluttede med aflysninger og udsættelse af koncerter. Derfor står vi i dag og gennemfører en udsat generalforsamling og senere på dagen, gennemførelse af en af forårets udsatte koncerter. Ingen tvivl om at al live-musik har været rystet i sin grundvold. Det, som altid har været en selvfølge, er det ikke længere.  For pænt over et år siden, på generalforsamlingsdagen d. 5. maj 2019, havde vi den glæde at høre Tobias Lautrup, ensemblets cellist på egen hånd, næsten. Han kommer ud af en musikalsk familie, og spillede ved koncerten klavertrio med sin bror, Tue på violin og sin barndomskammerat, Eskild Winding på klaver. Tobias var i hopla, og koncerten blev en stor oplevelse.  Sidste koncert inden sommerferien, søndag d. 2. juni bød på middelaldermusik, hvor Ensemble Blackguard mesterligt viste den rige musiktradition fra før Bachs tid! Selvom sangeren måtte melde forfald grundet sygdom, formåede de 3 resterende musikere, med Lene Langballe i front på Zink, at vise mange forskellige sider af den 400 år gamle musik. Samme dag var der ”En dag på Fuglsang” med mange aktiviteter, arrangeret af de tre foreninger på matriklen. Salen var fyldt med publikum til bristepunktet. En herlig måde at gå til sommer på.  Første koncert efter sommerferien, søndag d. 1. september, blev et festfyrværkeri af en sæsonstart. New Jungle Orchestra med Piere Dørge i spidsen, greb chancen for at tage stafetten op fra Carl Nielsen. Der blev ”leget” med den danske sangskat, for med det afsæt, at føre publikum videre ud i verden. Det var kompositionsmusik oplevet i sin tilblivelse og med inddragelse af publikum med både inderlighed og humor. Ingen gik fra denne koncert uden et smil på læben….  Søndag d. 6. oktober fik vi besøg fra London. Den formidable Doric String Quartet lagde vejen forbi, og det blev en meget skøn og fantastisk koncert, hvor særligt kvartetten af Benjamin Britten står lyslevende lang tid efter. Bratschen, der blev spillet på, har tilhørt Britten, så mere autentisk kunne det næste ikke være. Virkelig kvartetspil på verdensplan!  November-koncerten, søndag d. 3., var lagt i hænderne på ensemble Storstrøms nye klarinettist, Som Howie. Han havde taget sine kolleger Tobias og Jakob med på cello og klaver. Som viste, med stor charme og dygtighed, hvilken formidabel klarinettist og musiker han er. Med stor passion blev der præsenteret soloværker udover kammermusik af bl.a. Beethoven og Debussy. Det var tydeligt hvilken kapacitet, der er blevet tilført det lokale og landsdækkende musikliv, med Soms ansættelse i ensemblet.  Fuglsang Herregård har været under renovering, men ved koncerten, søndag d. 1. december, kunne Musikforeningen igen rykke ind i den smukke sal på Herregården. Koncerten var lagt i hænderne på fire dygtige saxofonspillende unge kvinder, Quartet Vela. De havde tilrettelagt et program med nogle af de mest elskede julesalmer fra hele verden, samt et rigt udvalg af musik af ”julens komponister”, Händel og Bach iblandet lidt nyere musik. Selvom det således ikke var kor og sang ”som vi plejer”, var det en virkelig stemningsfuld og dejlig julekoncert.  Søndag d. 2. februar fik musikforeningen et længe ventet ønske opfyldt. En koncert med cellisten Andreas Brantelid. Med sig havde han den norske stjernepianist, Christian Ihle Hadland, som også tidligere har spillet i musikforeningen. De spillede et program kun med russisk musik, men det blev det bestemt ikke kedeligt af. Endnu en uovertruffen koncertoplevelse på meget højt niveau, og heldigvis for en helt udsolgt koncertsal.  Koncerten med Ensemble Storstrøm, d. 1. marts, skulle vise sig at blive den sidste før Corona-krisen satte en stopper for al live-musik i landet. Ensemblet spillede sekstetter og trioer til den store guldmedalje. Det blev en rigtig, rigtig god koncertoplevelse, hvor publikum hørte nyere musik af Pendereckci og Holmboe og lidt ældre af Mozart og Beethoven.  Herefter indtraf katastrofen, og foreningen måtte aflyse og udsætte koncerter. Nogle af kunstnerne høres i den kommende sæson, nogle må vente til endnu senere, og så er der endelig de to, vi allerede skal høre senere i dag. Godt nok med særlige Covid19-regler med begrænset antal publikumspladser, men nu er vi dog i gang igen. Der er ingen tvivl om, at vi fortsat vil blive udfordret på antal publikumspladser. Færre publikummer betyder færre indtægter. Derfor arbejder foreningen fremadrettet med løsninger, som vil gøre det muligt, at så mange som muligt kan høre de kunstnere vi bringer til egnen. Det er trods alt vores kerneopgave. Det sker i samarbejde med de optrædende kunstnere, og det er bestyrelsens håb, at medlemmerne vil bakke op om disse løsninger, selvom det vil betyde ændringer.  Vores tilstedeværelse ved Kulturnatten i Nykøbing F i efteråret 2019, gav os synlighed og mange glade konkurrencebilletvindere. Medlemmerne støtter op om foreningen ved deres deltagelse i koncerterne. Det er meget vigtigt, ikke mindst når der skal argumenteres i forhold til ansøgninger til Fonde og øvrige sponsorer.  I samarbejde med alle andre aktører med tilknytning til KUMUS og Fuglsang matriklen, arbejder Musikforeningen, Museets og Ensemblets Venneforeninger fortsat på at tilbyde ekstra arrangementer, som samler de kunstneriske tråde og giver ekstra liv. Et sådant arrangement, var Nytårskoncerten i januar måned 2020 med Ensemble Storstrøm et eksempel på, og dette tilbud gentages i 2021.  Hertil kommer, at vi i bestyrelsen holder os orienteret via relevante netværksmøder. Der arbejdes målrettet på at tilvejebringe flere fondsmidler. Det gælder både ekstra midler til særlige tiltag i forbindelse med foreningens 25 års jubilæumskoncerter i 2021, såvel som fondsmidler til at dække koncerthonorarerne ”i hverdagen”. Ligeledes arbejdes der målrettet med kommunikation på højt plan, med en flot hjemmeside, flotte og informative nyhedsbreve, en flot sæsonbrochure, plakater, flyers og FB-opdateringer osv. Jeg vil, som formand for foreningen, derfor gerne takke bestyrelsens medlemmer for både fritid og hjerteblod. Idérigdommen er stor og glæden ved koncerterne og alt arbejdet svigter aldrig. Dette gælder også samarbejdspartnerne fra de andre foreningers bestyrelser. Sammen er vi med til at gøre Fuglsang til en stærk medspiller for den klassiske musik, kunst og kultur, både på landsplan og lokalt.  Der skal lyde en stor tak til Fuglsang Musikforenings sponsorer; Raaco, Aage og Johanne Louis-Hansens Fond, Augustinusfonden, Slots- og Kulturstyrelsen, Solistforeningen af 1921 og Guldborgsund Kommune. Tak til Det Classenske Fideicomis og kulturinstitutionerne på Fuglsang matriklen for samarbejdet i dagligdagen.  Tak for ordet.  På bestyrelsens vegne, Lene Simonsen, formand.  Generalforsamlingen 5. juli 2020. |  | |

|  |  |  |  |
| --- | --- | --- | --- |
|  | | | |
|  | | | |
|  |  |  |  |